Bathabile Dlamini in hospitaal met Covid-19Bathabile Dlamini. (Foto: ANA) Bathabile Dlamini, voormalige minister van maatskaplike ontwikkeling, word in ’n hospitaal behandel nadat sy Covid-19 opgedoen het. Dlamini moet op 21 September in die Johannesburgse streekhof verskyn nadat beslis is dat sy vir meineed of die aflê van vals getuienis vervolg gaan word. Die ANC het Dinsdagaand bevestig dat Dlamini, president van die party se vroueliga en lid van die nasionale uitvoerende komitee, in ’n hospitaal opgeneem is. “Ons wens Bathabile spoedige beterskap toe en hoop dat sy haar mediese behandeling suksesvol afhandel sodat sy kan terugkeer kantoor toe en die beweging kan aanhou dien,” het Pule Mabe, woordvoerder van die ANC, gesê. Volgens Mabe moet Dlamini se “moed en vasberadenheid” om Covid-19 te klop, as inspirasie dien vir Suid-Afrikaners om saam te staan teen die pandemie. Die Black Sash-trust en die Sentrum vir Toegepaste Regstudies (Cals) het Dinsdag die direkteur van openbare vervolging (DOV) se besluit om met vervolging teen Dlamini voort te gaan, verwelkom. Die aanklag teen Dlamini hou verband met haar getuienis tydens ŉ ondersoek wat gelas is deur die Konstitusionele Hof wat ondersoek ingestel het na Dlamini se rol in die sogenaamde maatskaplike toelae-krisis van 2017. Regter Bernard Ngoepe het in 2018 die ondersoek gelei en in sy verslag bevind die minister het nie net haar plig versaak nie, maar ook versuim om bepaalde inligting aan die hof bekend te maak weens vrees dat sy in haar persoonlike hoedanigheid vir die krisis aanspreeklik gehou kan word. Die Konstitusionele Hof het in September 2018 uitspraak in die saak gelewer en bevind Dlamini se optrede was “roekeloos en grof nalatig”. Die hof het voorts beveel dat die uitspraak en Ngoepe se verslag aan die DOV gestuur word sodat dié kan besluit of Dlamini onder eed gelieg het en vir meineed vervolg moet word. Dlamini het in 2019 as minister bedank.